Burning Man rammet av styrtregn – festivalgjengere strandet i ørkenen
Årets Burning Man-festival i Black Rock-ørkenen i Nevada er blitt til et gjørmebad. Veien inn og ut er stengt – og én person er meldt død.  Festivalen i Nevada er kjent for å være utfordrende: Her forventes deltakerne å klare seg selv i det tørre ørkenlandskapet, og de må selv stå for både overnatting og matforsyninger. I år ser det likevel ut til at de har fått mer enn de har bedt om.  Rundt 70.000 personer er ifølge amerikanske medier strandet på festivalområdet Black Rock City etter at kraftig styrtregn sørget for at veiene inn og ut av området ble stengt.  De har fått beskjed om å søke ly på stedet og spare på mat og vann, melder NBC News.  Politiet har også meldt om ett dødsfall på festivalen – uten å oppgi detaljer. De sier likevel at personen døde «under denne regn-hendelsen», skriver NBC San Diego.  Lørdag ble all trafikk inn og ut av festivalområdet stanset, og flyplassen på stedet er også stengt. Kun utrykningskjøretøyer får være ute på veiene.  – Regnet det siste døgnet har skapt en situasjonen der det ble nødvendig med full stans i kjøringen i ørkenbassenget. Det ventes mer regn de neste dagene, og forholdene ventes ikke å bedres tilstrekkelig til at kjøretøy kan ta seg inn i ørkenbassenget, sier en representant for US Bureau of Land Management ifølge lokale medier. Se bildene av gjørmehavet her:  Chris Rock og DJ Diplo fikk skyss Festivalen skal egentlig slutte mandag, men ifølge lokalavisen Reno Gazette Journal er det uklart om veien inn og ut av området vil være åpen til da. – Nå tror jeg det bare handler om å vente. Rett inn i overlevelsesmodus, sier festivaldeltager Maz Spooner til avisen.  Festivalgjenger Hannah Burhorn, som CNN har snakket med, sier at ørkensanden har forvandlet seg til tykk leire, og at det er vanndammer og gjørme overalt. – Den er så tykk at den fester seg på utsiden av skoene sånn at det nesten blir en sko utenpå skoen, forteller hun.  Også enkelte kjendiser er eller har vært strandet på festivalen. Komiker Chris Rock har dokumentert gjørmehavet på Instagram Story, mens DJ Diplo har dokumentert duoens «fluktforsøk» på sosiale medier:  – Gikk akkurat åtte kilometer i gjørmen fra Burning Man sammen med Chris Rock, og vi ble plukket opp av en fan, skriver Diplo på X, tidligere Twitter:  USA Today har publisert flere bilder av festivalgåere som trasker gjennom gjørmen med bena godt pakket inn i søppelsekker og som herjer i vannet uten klær.  Alt sammen svært uvanlig på en festival som vanligvis er så tørr at sanden blåser i alle retninger.  Varslet mer regn Ifølge nyhetsbyrået AP kom det i løpet av fredagen rundt 15 centimeter med nedbør over festivalområdet, som ligger rundt 177 kilometer nord for Reno i Nevada. Det er varslet om flom og oversvømmelser både i østlige og sentrale områder av delstaten også natt til søndag norsk tid, ifølge National Weather Service. Den myteomspunne «Burning Man»-festivalen samler et vidt spekter av kunst- og kulturuttrykk og kulminerer i brenningen av en 12 meter høy figur.  Den har røtter tilbake til 80-tallet, og fikk blant annet omtale her hjemme etter at finansmannen Stein Erik Hagen i 2017 besøkte festivalen og kjøpte en 18 meter høy kunstinstallasjon i form av et lysende tre. Det ble senere stilt ut på Filipstad ved Tjuvholmen.
Årets Burning Man-festival i Black Rock-ørkenen i Nevada står overfor utfordringer etter kraftig regnvær.  Veiene inn og ut av området er stengt, og rundt 70.000 personer er strandet på festivalområdet.  Festivalen skal være over på mandag, men det er uklart om veiene vil åpne innen da.